Baklažánový snack s dipom
Potrebujeme: 2 baklažány, vajíčka, strúhaný parmezán, hladkú múku, strúhanku, soľ, olej. Na dip: hustý biely jogurt, 1 strúčik cesnaku, mätu, soľ
Postup: Baklažány ošúpeme, nakrájame na väčšie kocky, osolíme a necháme v sitku asi hodinu odkvapkať. Potom ich osušíme papierovou utierkou.
Pripravíme si trojobal – hladkú múku, vajíčka rozšľahané so soľou a strúhanku zmiešanú s parmezánom.
Kúsky baklažánu obalíme a vypražíme v kastróle s vyššou hladinou horúceho oleja, aby v ňom plávali.
Medzitým si pripravíme dip – do jogurtu vmiešame nadrobno nasekané lístky mäty, pretlačený cesnak a soľ podľa chuti. Dáme vychladiť a podávame k baklažánovému snacku.
Baklažánové karí
Potrebujeme: 2 baklažány, 2 cibule, kúsok čerstvého zázvoru, 1 PL karí korenia, mandľové lupienky, zväzok koriandra, olivový olej, hustý grécky jogurt, soľ, mleté čierne korenie
Postup: Baklažán očistíme a pokrájame na kocky, ktoré posolíme a necháme vypotiť. Do mixéra dáme prekrojenú cibuľu, asi lyžicu mandlí, karí korenie, koriander a vymixujeme pastu. Ak by bola veľmi tuhá, prilejeme trochu vody.
Vypotené kúsky baklažánu utrieme a opečieme na troche oleja. Potom ich vyberieme a dáme na chvíľu bokom. Do panvice dáme rozmixovanú karí pastu a keď sa zohreje, vrátime späť opečené baklažány. Pridáme jogurt, podlejeme horúcou vodou a asi 10-15 minút povaríme.
Zapekaný baklažán s kuskusom
Potrebujeme: 2 baklažány, 200 g kuskusu, cibuľa, 4 strúčiky cesnaku, 6 sušených paradajok naložených v oleji, hrsť sušených húb, olivový olej, soľ, mleté čierne korenie, 150 g syra, napríklad čedar. Sušené paradajky môžeme napríklad zameniť za červenú a žltú papriku
Postup: Baklažány rozkrojíme na polovice a vnútro vydlabeme. Dužinu pokrájame na kocky. Vaničky z baklažánu posolíme a necháme chvíľu odstáť.
Kuskus zalejeme horúcou vodou alebo vývarom a necháme ho napučať.
Na panvici na oleji speníme cibuľu, pridáme pretlačený cesnak a pokrájanú dužinu. Chvíľu to restujeme a potom pridáme huby, ktoré sme predtým namočili do studenej vody a vyžmýkali. Všetko osolíme, okoreníme a podusíme. Napokon pridáme nakrájané sušené paradajky alebo na malé kocky nakrájanú papriku. Na záver do zeleninovej zmesi prisypeme strúhaný syr a keď už máme kuskus pripravený spojíme ju s ním.
Naplníme baklažány, pokvapkáme ich olivovým olejom a v rúre vyhriatej na 200 stupňov ich pečieme asi 40-50 minút. Na záver môžeme posypať strúhaným syrom.
Najdôležitejšie správy z východu Slovenska čítajte na Korzar.sme.sk.